ভারতে না গিয়ে চীন সফর করলেন ইলন মাস্ক, উদ্দেশ্য সফল
চীনের রাজধানী বেইজিংয়ে ঝটিকা সফর করেছেন টেসলার কর্ণধার ইলন মাস্ক, যদিও এ মাসে তাঁর ভারত সফরে যাওয়ার কথা ছিল। তবে যে উদ্দেশ্যে হঠাৎ তাঁর চীন সফর, সেই উদ্দেশ্যে তিনি অনেকটা সফল। এই সফরে চীনের বাজারে উন্নত প্রযুক্তির বা সুনির্দিষ্টভাবে বললে চালককে নিজে থেকে সহায়তা করার মতো গাড়ি নিয়ে আসার ক্ষেত্রে অনেকটাই এগিয়ে গেছেন তিনি।
বার্তা সংস্থা রয়টার্সের সংবাদে বলা হয়েছে, এই খবরে গতকাল সোমবার টেসলার শেয়ারের দাম ১৬ শতাংশ বেড়েছে। শেয়ারের দাম বাড়ার কারণে টেসলার বাজার মূলধন ৯ হাজার কোটি ডলারে উন্নীত হয়েছে। টেসলার গাড়ির চাহিদা কমে যাওয়ায় দাম কমাতে বাধ্য হয়েছিল তারা। এ পরিস্থিতিতে ওয়াল স্ট্রিটের বিনিয়োগকারীরা টেসলার ওপর আস্থাও হারাতে শুরু করেছিলেন।
কিন্তু সমস্যা হলো, এ ধরনের উন্নত প্রযুক্তি অন্য দেশের কোম্পানির কাছে হস্তান্তর করার ক্ষেত্রে টেসলা মার্কিন সরকারের অনুমতি পাবে কি না, তা নিয়ে একধরনের অনিশ্চয়তা আছে।
বিষয়টির সঙ্গে সম্পৃক্ত সূত্রগুলো জানিয়েছে, চলতি সপ্তাহের রোববার ইলন মাস্ক বিনা নোটিশে চীন সফরে আসেন। তাঁর এই আকস্মিক সফরের উদ্দেশ্য হলো, স্বচালিত গাড়ি ও তথ্য-উপাত্ত হস্তান্তরের অনুমতি নিয়ে আলোচনা করা।
এই সফরে ইলন মাস্ক বেশ কিছু ক্ষেত্রে জয়ী হয়েছেন বলে রয়টার্সের সংবাদে উল্লেখ করা হয়েছে। এর মধ্যে গুরুত্বপূর্ণ হলো, চীনের প্রভাবশালী এক গাড়ি বিক্রেতাদের সংগঠনের কাছ থেকে এই মর্মে প্রত্যয়ন পাওয়া যে টেসলার মডেল ৩ এবং মডেল ওয়াই গাড়ি তথ্য-উপাত্তের নিরাপত্তাজনিত নিয়মনীতির সঙ্গে সামঞ্জস্যপূর্ণ। এই প্রত্যয়নের বদৌলতে চীনের সংশ্লিষ্ট কর্তৃপক্ষ টেসলার গাড়ি এমন এলাকায় চলাচলের অনুমতি দিতে পারে, যেখানে আগে এ ধরনের গাড়ি চালানোর অনুমতি ছিল না।
এ ছাড়া টেসলা চীনের সড়কসংক্রান্ত তথ্য-উপাত্তের জন্য বাইডুর সঙ্গে চুক্তি করেছে। লক্ষ্য হলো, বাইডুর মানচিত্র তৈরির লাইসেন্স ব্যবহার করে এসব তথ্য-উপাত্ত জোগাড় করা। ধারণা করা হচ্ছে, এর মধ্য দিয়ে চীনের সড়কে চালকবিহীন গাড়ি নামানোর ক্ষেত্রে টেসলা অনেকটা দূর এগিয়ে গেল।
এই সফরে চীনের প্রধানমন্ত্রী লি কিয়াংয়ের সঙ্গেও বৈঠক করেছেন ইলন মাস্ক। জানা গেছে, চীনের বাজারের টেসলার অগ্রগতির প্রশংসা করেছেন চীনা নেতা।
এ বিষয়ে টেসলার পক্ষ থেকে মন্তব্য পায়নি রয়টার্স। তবে ইলন মাস্ক চলতি মাসে নিজের মালিকানাধীন সামাজিক যোগাযোগমাধ্যম এক্সে এক পোস্ট করে বলেন, টেসলা শিগগিরই চীনের বাজারে চালকবিহীন গাড়ি নিয়ে আসবে।
টেসলা সম্প্রতি সিদ্ধান্ত নিয়েছে, কম দামের গাড়ি বানানোর যে পরিকল্পনা করা হচ্ছিল, সেই পথে আপাতত তারা হাঁটবে না। বিনিয়োগকারীরা আশা করছিলেন, কম দামি গাড়ি তৈরির মধ্য দিয়ে টেসলা সাধারণ মানুষের কাছে পৌঁছে যাবে। এর বদলে টেসলা রোবোট্যাক্সি তৈরিতে মনোযোগ দেবে এবং সেটা করা হবে ছোট গাড়ি তৈরির প্ল্যাটফর্ম ব্যবহার করে।
চলতি মাসেই ভারত সফরে যাওয়ার কথা ছিল মাস্কের। ছোট গাড়ি তৈরির পরিকল্পনা বাদ দেওয়ার সঙ্গে তাঁর ভারত সফরে যাওয়ার সম্পর্ক ছিল বলেই ধারণা করা হচ্ছিল। কিন্তু উন্নত প্রযুক্তির গাড়ির বাজারজাতকরণের লক্ষ্যে তিনি চীন সফর করলেন।
জীবাশ্ম জ্বালানিভিত্তিক গাড়ির বদলে বৈদ্যুতিক গাড়ির প্রতি মানুষের আকর্ষণ বাড়ছে। ফলে অনেক পুরোনো ও ঐতিহ্যবাহী গাড়ি কোম্পানিও এখন বৈদ্যুতিক গাড়ি নির্মাণের দিকে ঝুঁকছে।
চীনের রাজধানী বেইজিংয়ে ঝটিকা সফর করেছেন টেসলার কর্ণধার ইলন মাস্ক, যদিও এ মাসে তাঁর ভারত সফরে যাওয়ার কথা ছিল। তবে যে উদ্দেশ্যে হঠাৎ তাঁর চীন সফর, সেই উদ্দেশ্যে তিনি অনেকটা সফল। এই সফরে চীনের বাজারে উন্নত প্রযুক্তির বা সুনির্দিষ্টভাবে বললে চালককে নিজে থেকে সহায়তা করার মতো গাড়ি নিয়ে আসার ক্ষেত্রে অনেকটাই এগিয়ে গেছেন তিনি।